96/703/EY: Komission päätös, tehty 26 päivänä marraskuuta 1996, ekologisista arviontiperusteista yhteisön ekotuotemerkin myöntämiseksi kylmäsäilytyslaitteille (ETA:n kannalta merkityksellinen teksti)



Virallinen lehti nro L 323 , 13/12/1996 s. 0034 - 0037



KOMISSION PÄÄTÖS, tehty 26 päivänä marraskuuta 1996, ekologisista arviointiperusteista yhteisön ekotuotemerkin myöntämiseksi kylmäsäilytyslaitteille (ETA:n kannalta merkityksellinen teksti) (96/703/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92 (1) ja erityisesti sen 5 artiklan 1 kohdan toisen alakohdan, sekä katsoo, että asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että tuotemerkin myöntämisedellytykset määritellään tuoteryhmittäin, asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityistarpeiden pohjalta, on aiheellista määrittää testausmenetelmiä ja energiankulutusluokittelua koskevat vaatimukset sen mukaisesti, mitä neuvoston direktiivin 92/75/ETY soveltamista koskevista yksityiskohtaisista säännöistä kotitalouksien sähkökäyttöisten jääkaappien, pakastimien ja näiden yhdistelmien energiankulutuksen osoittamisen osalta 21 päivänä tammikuuta 1994 annetussa komission direktiivissä 94/2/EY (2) säädetään sekä mukauttaa energiankulutusvaatimukset tekniikan ja markkinoiden kehitykseen, asetuksen (ETY) N:o 880/92 6 artiklan mukaisesti komissio on kuullut artiklassa tarkoitettuja keskeisiä etujärjestöjä neuvoa-antavassa foorumissa, ja tässä päätöksessä määrätyt toimenpiteet ovat asetuksen (ETY) N:o 880/92 7 artiklan mukaisesti perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä `kylmäsäilytyslaitteet` (jäljempänä `tuoteryhmä`) tarkoitetaan sähkökäyttöisiä, kotitalouskäyttöön tarkoitettuja jääkaappeja, pakasteiden säilytyslaitteita, pakastimia ja näiden yhdistelmiä. Laitteet, jotka voivat käyttää myös muita energialähteitä, erityisesti akkuja, eivät kuulu tähän tuoteryhmään. 2 artikla Tuoteryhmän ympäristövaikutukset ja käyttökelpoisuus arvioidaan liitteessä esitettyjen erityisten ekologisten arviointiperusteiden mukaan. 3 artikla Tuoteryhmän määritelmä ja tuoteryhmää koskevat erityiset ekologiset arviointiperusteet ovat voimassa kolmen vuoden ajan päivästä, jona tämä päätös tulee voimaan. 4 artikla Hallinnollisia tarpeita varten tuoteryhmälle annetaan tunnusnumero "012". 5 artikla Tämä päätös on osoitettu kaikille jäsenvaltioille. Tehty Brysselissä 26 päivänä marraskuuta 1996. Komission puolesta Ritt BJERREGAARD Komission jäsen (1) EYVL N:o L 99, 11.4.1992, s. 1 (2) EYVL N:o L 45, 17.2.1994, s. 1 LIITE KEHYS Jotta laitteelle voidaan myöntää ekotuotemerkki, sen on oltava tämän liitteen arviointiperusteiden mukainen, joiden tarkoitus on - vähentää energian käyttöön liittyviä ympäristöhaittoja ja -vaaroja (ilmaston lämpeneminen, happamoituminen, uusiutumattomien energiavarojen ehtyminen) vähentämällä energiankulutusta - vähentää mahdollisesti otsonia tuhoavien aineiden käyttöön liittyviä ympäristöhaittoja ja -vaaroja vähentämällä tällaisten aineiden käyttöä - vähentää mahdollisesti maapallon lämpötilan nousua edistävien aineiden käyttöön liittyviä ympäristöhaittoja ja -vaaroja. Arviointiperusteet edistävät myös oikean käyttötavan (ympäristöä mahdollisimman paljon säästävän käytön) toteuttamista ja lisäävät kuluttajien ympäristötietoisuutta. Tämän lisäksi koneen kierrätystä edistetään merkitsemällä muoviosat. TÄRKEIMMÄT ARVIOINTIPERUSTEET 1. Energian säästäminen Laitteen energiatehokkuusindeksin, joka on määritelty komission direktiivin 94/2/EY liitteessä V, on oltava vähemmän kuin 75 prosenttia käytettäessä samaa EN 153-testausmenetelmää ja samanlaista jaottelua kymmeneen luokkaan. Tällöin laite hyväksytään jompaankumpaan komission direktiivin 94/2/EY liitteen V mukaisista energiatehokkuusluokista A ja B. 2. Jäähdytys- ja vaahdotusaineiden otsonia kuluttavan vaikutuksen (Ozone Depletion Potential, ODP) (1) vähentäminen Jäähdytyskierrossa käytettävien jäähdytysaineiden sekä laitteen eristeiden valmistuksessa käytettävien vaahdotusaineiden otsonia kuluttavan vaikutuksen on oltava nolla. 3. Jäähdytys- ja vaahdotusaineiden maapallon lämpötilaa nostavan vaikutuksen (Global Warming Potential, GWP) (2) vähentäminen Jäähdytyskierrossa käytettävien jäähdytysaineiden sekä laitteen eristeiden valmistuksessa käytettävien vaahdotusaineiden maapallon lämpötilaa nostava vaikutus saa olla enintään 15 (CO2-ekvivalenttina 100 vuoden tarkastelujaksolla). OIKEAN KÄYTÖN PERUSTEET 4. Käyttäjän opastus Laitteen ostajalle on annettava käyttöopas, jossa annetaan ohjeita ympäristöä säästävästä käytöstä ja erityisesti: 1. suosituksia laitteen energiankulutuksen kannalta mahdollisimman parhaasta käytöstä, kuten: 1.1. ohjeet kylmäkalusteen sijoittamisesta tai asentamisesta mainiten, miten paljon tyhjää tilaa laitteen ympärille on vähintään jätettävä, jotta ilma liikkuisi vapaasti, ja että 1.2. on vältettävä laitteen sijoittamista minkään lämmönlähteen (esimerkiksi uunin, lämpöpatterin jne.) viereen tai suoraan auringonvaloon, 1.3. termostaatti on säädettävä huoneen lämpötilan mukaan, ja se on tarkastettava käyttäen sopivaa lämpömittaria (annettava menettelyohjeet), 1.4. varsinkaan kaappipakastimen ovea tai kantta ei saisi pitää avattuna tarpeettoman usein tai tarpeettoman kauan, 1.5. kuumat elintarvikkeet on jäähdytettävä ennen kuin ne asetetaan laitteeseen, koska niiden aiheuttama höyry huurruttaa haihdutusyksikön, 1.6. haihdutusyksikköön ei saa antaa muodostua paksua jääkerrosta ja että parhaiten tämä estetään sulattamalla laite säännöllisesti, 1.7. oven tiiviste on uusittava, jos siinä ilmenee vikoja, 1.8. laitteen takana oleva jäähdytin ja laitteen alla oleva tila on pidettävä puhtaana pölystä ja ruoanlaiton käryistä, 1.9. edellä mainittujen asioiden laiminlyönti lisää energiankulutusta, 2. ohje siitä, että jäähdytysaineen pääsyä ympäristöön laitteen takana olevan jäähdyttimen (lämmönsiirtimen) vioittumisen takia tai muusta syystä on vältettävä, koska se voi olla vaaraksi ympäristölle ja terveydelle, maininta, että teräviä esineitä, kuten veistä tai ruuvimeisseliä, ei pidä käyttää jään poistamiseen, sillä ne voivat vahingoittaa haihdutusyksikköä, 3. selvitys, että laitteen osat ja materiaalit sekä sen sisältämät nesteet ovat uusiokäyttöön ja/tai kierrätykseen sopivia, 4. ohje siitä, että halutessaan poistaa laitteen käytöstä, kuluttajan olisi otettava selvää sopivista jätteenkäsittelymahdollisuuksista ja käytettävä niitä. 5. Kierrätyksen edistäminen Yli 50 gramman painoisissa muoviosissa on oltava pysyvä merkintä materiaalin laadusta. Materiaaleista käytettävät oikeat lyhenteet ovat: 1. PET 2. HDPE 3. PVC 4. LDPE 5. PP 6. PS 7. kaikki muut muovit ISO 1043 -standardin mukaisesti. Myös jäähdytysaineen ja eristeiden valmistuksessa käytettävän vaahdotusaineen laatu on merkittävä laitteen tyyppikilpeen tai lähelle sitä mahdollista talteenottoa ja uusiokäyttöä varten. TOIMINNAN ARVIOINTIPERUSTEET 6. Melun rajoittaminen Tätä arviointiperustetta sovelletaan koko tuoteryhmään lukuun ottamatta komission direktiivin 94/2/EY liitteen IV yhdeksättä luokkaa "kotitalouksien säiliöpakastimet". Laitteen ilmassa kantautuva melu äänitehona ilmaistuna ei saa ylittää 42 dB(A) (re lpW). Melutaso mitataan neuvoston direktiivin 86/594/ETY (3) mukaisesti käyttäen EN 28960-standardia. 7. Tiedot melutasosta Kuluttajalle on annettava selkeästi näkyvät tiedot laitteen melutasosta sisällyttämällä tiedot kylmäkalusteiden energiamerkintään. Tiedot melutasosta annetaan neuvoston direktiivin 86/594/ETY mukaisesti käyttäen EN 28960 -standardia. TESTAUS 8. Testauslaboratoriot Laitteet testataan ekotuotemerkin hakijan kustannuksella EN 45001 -standardeissa esitetyt yleiset vaatimukset täyttävissä laboratorioissa. TIETOA KULUTTAJILLE Seuraava teksti on oltava mahdollisimman hyvin näkyvissä (mahdollisuuksien mukaan merkin vieressä): - Tuotteelle on myönnetty Euroopan unionin ekotuotemerkki, koska sen energiankulutus on alhainen ja vaikutus kasvihuoneilmiön kehittymiseen vähäinen eikä se heikennä otsonikerrosta. - Käyttöohjeessa on lisätietoja ympäristövaikutusten vähentämisestä. (1) ODP määritellään arvioinnissa Scientific Assessment of Stratospheric Ozone: 1994, Panel for Scientific Assessment. (2) Useiden aineiden GWP tai GWP:t määritellään arvioinnissa Climate Change, The IPCC Scientific Assessment (1990). (3) EYVL N:o L 344, 6.12.1986, s. 24.